

**Vyhodnotenie**

**15. ročníka česko-slovenského projektu**

**pre základné školy a osemročné gymnáziá**

***Záložka do knihy spojuje školy = Záložka do knihy spája školy***

***Od mravence po velrybu – inspirující svět zvířat***

***Od mravca po veľrybu – inšpirujúci svet zvierat***

Národný inštitút vzdelávania a mládeže v Bratislave v spolupráci s Knižnicou Jiřího Mahena v Brne vyhlásili pri príležitosti októbra ako **Medzinárodného mesiaca školských knižníc 2024** (International School Library Month 2024) pre základné školy a osemročné gymnáziá 15. ročník česko-slovenského projektu **Záložka do knihy spojuje školy:** ***Od mravence po velrybu – inspirující svět zvířat*** = ***Záložka do knihy spája školy: Od mravca po veľrybu – inšpirujúci svet zvierat.***

**Cieľ česko-slovenského projektu**

Cieľom česko-slovenského projektu bolo nadviazanie kontaktov medzi českými a slovenskými základnými školami a osemročnými gymnáziami a podpora čítania prostredníctvom výmeny záložiek do kníh. Žiaci vyrobili záložku do knihy, na ktorej ľubovoľnou technikou stvárnili tému česko-slovenského projektu ***Od mravence po velrybu – inspirující svět zvířat*** / ***Od mravca po veľrybu – inšpirujúci svet zvierat*** a vymenili si ju s partnerskou školou z  Českej alebo zo Slovenskej republiky. Výmenu záložiek využili školy taktiež k nadviazaniu vzájomnej spolupráce, priateľských kontaktov a na poznávanie jazyka, literatúry, histórie, kultúry, regionálnych zvykov či života žiakov v Slovenskej republike a Českej republike a zároveň aj ako prierezovú tému do Školského vzdelávacieho programu alebo ako súčasť školského projektu.

**Priebeh česko-slovenského projektu**

České a slovenské základné školy a osemročné gymnáziá, ktoré sa chceli zúčastniť česko-slovenského projektu, vyplnili do 26. septembra 2024 elektronickú prihlášku, ktorá bola k dispozícii na webovom sídle Národného inštitútu vzdelávania a mládeže. Na základe spracovaných údajov z elektronických prihlášok z Českej republiky a zo Slovenskej republiky vytvoril Národný inštitút vzdelávania a mládeže **548 partnerských dvojíc** s prihliadnutím na typ školy  a druh školy (napr. základná škola, špeciálna škola, málotriedka, osemročné gymnázium), stupeň zapojenia žiakov zo základnej školy (napr. len 1. stupeň, len 2. stupeň, spolu 1. a 2. stupeň), na počet prihlásených žiakov a vopred dohodnuté partnerstvo medzi dvoma školami. Z uvedeného počtu bolo **377 partnerských dvojíc** vytvorených medzi českými a slovenskými školami a **171 partnerských dvojíc** medzi samotnými slovenskými školami, a  to z dôvodu menšieho počtu prihlásených českých škôl.

V dňoch 1. a 2. októbra 2024 zaslal Národný inštitút vzdelávania a mládeže kontaktné údaje každej partnerskej dvojici spolu s podrobnými doplňujúcimi informáciami o realizácii česko-slovenského projektu. Zúčastnené partnerské dvojice informoval o tom, že vzájomná komunikácia, výmena záložiek i nadväzovanie priateľských kontaktov bude len v ich pôsobnosti. Termín ukončenia výmeny záložiek bol stanovený na 31. október 2024.

Národný inštitút vzdelávania a mládeže priebežne posielal zúčastneným českým a slovenským školám dôležité informácie a pokyny, ako postupovať pri realizácii česko-slovenského projektu. Termín zaslania dobrovoľného vyhodnotenia z priebehu česko-slovenského projektu bol stanovený na 15. november 2024.

**Odporúčané čitateľské aktivity**

Na začiatku realizácie česko-slovenského projektu Národný inštitút vzdelávania a mládeže českým a slovenským školám odporúčal rôzne aktivity zamerané na podporu kreatívneho čítania. Napríklad hodiny hlasného čítania, literárne kvízy, recitačné alebo čitateľské súťaže, žiacke besedy o prečítaných knihách, besedy s rodičmi alebo starými rodičmi žiakov o obľúbených knihách, besedy so spisovateľmi alebo s ilustrátormi, čítanie dobrodružných príbehov a rozprávok staršími žiakmi mladším žiakom, dramatizácie básničiek a rozprávok, tvorba leporel podľa námetu z prečítaných alebo vypočutých príbehov, písanie vlastných príbehov podľa fantázie, čitateľské dielne, písanie čitateľských denníkov, literárne prezentácie, návštevy školskej knižnice alebo verejnej knižnice, rozhlasové relácie s cieľom predstaviť celej školskej komunite pridelenú partnerskú školu, vyučovacie hodiny zamerané na poznávanie jazyka, literatúry, histórie, kultúry či regionálnych zvykov v Českej republike a v Slovenskej republike.

**Vyhodnotenie česko-slovenského projektu**

Do česko-slovenského projektu sa prihlásilo **1 096** **škôl s celkovým počtom 126 758 žiakov**,z toho bolo **377 českých škôl** s celkovým počtom **39 967 žiakov** a **719 slovenských škôl** s celkovým počtom **86 818 žiakov**.

Národný inštitút vzdelávania mládeže poslal poďakovanie každej zúčastnenej českej i slovenskej škole za aktívnu účasť v česko-slovenskom projekte a za zmysluplné, radostné a inšpiratívne naplnenie jeho posolstva. Následne české a slovenské školy vyzval na dobrovoľné vyhodnotenie česko-slovenského projektu a pripojenie fotografií najkrajších záložiek.

**Výber z dobrovoľného hodnotenia česko-slovenského projektu 379 českými a slovenskými školami spolu s fotografiami najkrajších záložiek je dostupný na tejto webovej adrese:**

[**https://nivam.sk/wp-content/uploads/2024/11/Hodnotenie\_zakladnymi\_skolami\_a\_osemrocnymi\_gymnaziami\_15\_rocnika\_cesko-slovenskeho\_projektu\_Zalozka\_do\_knihy\_spaja\_skoly.pdf**](https://nivam.sk/wp-content/uploads/2024/11/Hodnotenie_zakladnymi_skolami_a_osemrocnymi_gymnaziami_15_rocnika_cesko-slovenskeho_projektu_Zalozka_do_knihy_spaja_skoly.pdf)

**Obrázok, na ktorom je detské kresby, kresba, kreatívne diela, ilustrácia

Automaticky generovaný popis**

**Ocenenie škôl za účasť v česko-slovenskom projekte**

Národný inštitút vzdelávania a mládeže poslal všetkým zúčastneným českým školám a slovenským školám, ktoré si čestne splnili svoje záväzky voči svojej partnerskej škole, **diplom za účasť v česko-slovenskom projekte**.

**Výroba záložiek**

Záložky vyrábali českí a slovenskí žiaci s radosťou a nadšením a podľa svojich schopností, zručností, možností a primerane k svojmu veku. Zhotovovali ich v rozmanitých tvaroch a s využitím rôznych techník.

V Českej republike vyrábali záložky žiaci najčastejšie počas vyučovania (napr. v rámci prvouky, prírodopisu, výtvarnej výchovy a českého jazyka), čitateľských dielní, čitateľských krúžkov a v školskej družine. Najmenší žiaci sa pri ich výrobe inšpirovali rozprávkami a obľúbenými hrdinami z večerníčkov, v ktorých vystupovali zvieratká. Starší žiaci a mladší gymnazisti hľadali inšpiráciu prezeraním rôznych encyklopédií a v knihách o zvieratách, ktoré aktuálne čítali alebo ktoré prečítali skôr a ich zaujali. Veľa sa rozprávali o zvieratkách a ich charakterových vlastnostiach.

Českí žiaci sa najčastejšie inšpirovali pri tvorbe záložiek týmito knihami: *Pohádky stříbrného delfína, Pohádky ovčí babičky, Bob a Bobek, O krtečkovi, Kvak a Žbluňk, Maková panenka a motýl Emanuel, O veliké řepě, Dášenka čili život štěněte, Hledá se Nemo,* *Velká obrázková knížka o zvířatech, Příhody včelích medvídků, Bílý tesák, Bordeří povídačky, Lední medvídek a pandy, O dětech a zvířátkách, Česká říkadla, písničky a povídky, Slon a mravenec, Lví král, Kubala a Kuba Kubikula, Kniha džunglí, Kočičí král, Modrá velryba, Jak se léčí psi, Gerda: příběh velryby, Volání divočiny, Z deníku kocoura Modroočka, O pejskovi a kočičce, Ferda Mravenec,* *Válka s mloky, Ezopovy bajky.*

V Slovenskej republike vyrábali žiaci záložky na vyučovacích hodinách, v školskom klube detí, v záujmových krúžkoch (napr. čitateľský klub, čitateľský krúžok) alebo v školskej knižnici. Pred samotnou výrobou záložiek sa mladší žiaci venovali čítaniu rozprávkových kníh a bájok so zvieracími hrdinami a recitovaniu obľúbených básničiek o zvieratkách. Starší žiaci a mladší gymnazisti hľadali motiváciu podobne ako ich českí rovesníci v rôznych encyklopédiách a v knihách, v ktorých vystupovali zvieratá ako hlavní hrdinovia alebo ako priatelia hlavných hrdinov. Rozprávali sa o hlavných zvieracích hrdinoch, ich vlastnostiach a správnosti ich konania.

Slovenskí žiaci sa pri výbere zvieracieho motívu na záložky inšpirovali najčastejšie týmito knihami: *Ako dedko ťahal repku, Sedem kozliatok, O parádnici lienke, Tri prasiatka, Krtko, Macko Pú, Rozprávky o psíčkovi a mačičke, Kocúr v čižmách, Včielka Mája, Hľadá sa Nemo, Čo si mačky rozprávali, Zvieratká z farmy, Kniha džunglí, Gréta: príbeh veľryby, Riekanky a hádanky o zvieratkách, Najkrajšie bájky o zvieratkách, Srnček Parožtek, O dvoch mravcoch, Škaredé káčatko, Nenásytná húsenička, Chobotničky z druhého poschodia, Opice z našej police, Ezopove bájky, Dvadsaťtisíc míľ pod morom, Malý princ, Starec a more, Biely Tesák, Z poľovníckej kapsy, Encyklopédia prírody, Veľký atlas rýb, Psy a šteniatka.*

Českí a slovenskí žiaci si často knihy vypožičiavali zo školskej knižnice, z verejnej knižnice alebo si ich priniesli z domu zo svojich domácich knižníc. Na zadnú stranu záložiek často napísali názov knihy a meno autora, aby obdarovaný rovesník z partnerskej školy vedel, akú knihu mu darca odporúča prečítať. Taktiež písali poštové alebo mailovéadresy, prípadne kontakty na sociálne siete (napr. Facebook, Instagram), aby mohli medzi sebou udržiavať priateľské vzťahy aj po ukončení realizácie česko-slovenského projektu.

**Čitateľské aktivity**

Doplňujúcim programom výroby záložiek v českých a slovenských školách boli najčastejšie tieto kreatívne, pozoruhodné a zábavné čitateľské aktivity: spoločné ranné čítanie kníh, rolové čítanie, maľované čítanie, žiacke besedy o prečítaných obľúbených knihách a ich odporúčanie rovesníkom na prečítanie, besedy so spisovateľmi (napr. Petrou Braunovou, Andreou Gregušovou, Danielom Hevierom, Jánom Pochoničom), besedy so starými rodičmi žiakov a obdarovanie ich záložkami, čitateľské maratóny, literárne kvízy, hodiny hlasného čítania, recitačné súťaže, čítanie dobrodružných príbehov a rozprávok staršími žiakmi mladším žiakom, dramatizácie básničiek a rozprávok, tvorba pracovných listov, leporel a básní, kreslenie ilustrácií podľa námetu z prečítaných alebo vypočutých audio príbehov, tvorivé čitateľské dielne, písanie čitateľských denníkov, pasovanie žiakov za čitateľov školskej knižnice, riešenie hádaniek, literárne prezentácie, spoločné pozeranie filmových spracovaní rozprávok, rozhlasové relácie, ktoré zachytávali priebeh prípravy záložiek a prečítané najobľúbenejšie knihy, ktoré žiakov inšpirovali pri ich tvorbe, či dokonca predstavenie všetkým členom školskej komunity pridelenej partnerskej školy spolu s jej regiónom.

Niektorí českí školskí koordinátori si spoločne so žiakmi na vyučovacích hodinách čítali v slovenčine ukážky zo známych rozprávok alebo prekladali list od slovenských kamarátov do češtiny. Pozerali si aj slovenské filmové spracovanie rozprávok a spievali piesne z filmovaných rozprávok. Niektorí zadali žiakom na 2. stupni, aby pripravili projekty o Slovenskej republike a na hodinách vlastivedy a zemepisu ich odprezentovali.

Slovenskí školskí koordinátori zase na hodinách slovenského jazyka a literatúry zoznamovali žiakov aj s knihami napísanými v českom jazyku od najznámejších českých spisovateľov, hrali sa spoločne na prekladateľov krátkych literárnych textov z češtiny do slovenčiny alebo priateľských listov od českých kamarátov. Niektorí žiakom púšťali bájky v českom jazyku a slovenskom jazyku a potom spoločne porovnávali texty rovnakej bájky.

Mnoho škôl obohatilo výrobu záložiek zorganizovaním originálnych a motivujúcich čitateľských akcií. Boli to napríklad: Deň zvierat, Rozprávka o repe, O troch prasiatkach, Číta celá škola, Z rozprávky do rozprávky, Deň čitateľských kútikov, Spájanie generácii, Čítanie so starou mamou, Čítajme spolu, Maľované čítanie, Hravé čítanie, Rovesnícke čítanie, Zlatá rybka, Hádaj rozprávku, Čítame v školskej knižnici, Čítaj ako..., Chcel by som byť touto komiksovou zvieracou postavou, Burza kníh, oslava Medzinárodného dňa školských knižníc.

Veľké množstvo škôl doplnilo realizáciu česko-slovenského projektu častými návštevami školskej knižnice alebo verejnej knižnice.

**Výmena záložiek**

Školy do balíka so záložkami najčastejšie vkladali ďakované listy, rôzne  propagačné materiály o svojej škole, reklamné materiály o obci, meste či regióne, obrazové publikácie z jednotlivých regiónov, rozprávkové knihy, básnické zbierky, cédečká s ľudovými rozprávkami alebo s pesničkami, ktoré naspievali žiaci, školské časopisy a rozmanité darčekové predmety buď ručne vyrobené, alebo zakúpené (napr. tašky, tričká, perá, šiltovky, omaľovánky, zápisníky, turistické mapy, cyklomapy, origami, magnetky, kľúčenky, pohľadnice, sladkosti, kalendáre na rok 2025 so zvieratami, píšťalky vytlačené na školskej 3D tlačiarni, náramky z korálikov). Niektoré školy k záložkám priložili aj sprievodné priateľské listy alebo osobné listy od jednotlivých žiakov, fotografie z priebehu výroby záložiek a zoznamy kníh, ktoré žiakov inšpirovali pri výrobe záložiek.

Mnoho škôl si z priateľských záložiek urobilo výstavky alebo nástenky na chodbách školy, v triedach alebo v školskej knižnici a žiaci následne vyhľadávali knihy podľa literárnych motívoch stvárnených na vystavených záložkách.

Školy taktiež uverejňovali na webových sídlach svojich škôl fotografie z priebehu tvorby záložiek a fotografie najkrajších záložiek s pripojením krátkych správ s  cieľom informovať všetkých členov školskej komunity a rovnako aj širokú verejnosť o výnimočnej podpore kreatívneho čítania a radostnej súdržnosti medzi rovesníkmi z oboch republík. Veľa článkov s rovnakým zámerom bolo publikovaných v školských časopisoch alebo regionálnych novinách.

Niektorí školskí koordinátori sa dohodli aj na pokračovaní vzájomnej spolupráce v rôznych formách. Napríklad si naplánovali výmenný pobyt oboch spriatelených partnerských škôl alebo návštevu partnerskej školy vo forme školského výletu.

**Výber z vyjadrení školských koordinátorov za Českú republiku a za Slovenskú republiku**

*„Tento projekt je krásnym príkladom toho, ako môžeme prostredníctvom jednoduchej a milej aktivity podporiť medzinárodné priateľstvo a zároveň v deťoch prebúdzať lásku k čítaniu a rozvíjať čitateľskú gramotnosť a kreativitu. Vďaka tomuto každoročnému projektu sa deti učia nielen vzájomnej spolupráci a rešpektu, ale i radosti z tvorby a objavovaní nových priateľov. Ďakujeme za príležitosť zapojiť sa do tak príjemného projektu.“*

**Miroslava Krátka, Základná škola Jaroslava Pešaty, Duchcov, ČR**

*„Vďaka tomuto projektu a jeho hlavnej myšlienke naši žiaci získali vedomosti o kráse a výnimočnosti ríše zvierat. Snažili sme sa žiakov presvedčiť o tom, že čítanie kníh vedie k bohatšiemu a šťastnejšiemu životu.“*

**Marína Krivanská, Základná škola Eugena Ruffinyho, Dobšiná, SR**

**Prínos česko-slovenského projektu**

Výmena záložiek opätovne pomohla českým a slovenským pedagógom, vychovávateľom v školských kluboch detí a školským knihovníkom hravou a zábavnou formou získať žiakov pre čítanie s radosťou. Taktiež podporila ich dobrý vzťah ku knihám a k školskej knižnici a motivovala ich, aby s nadšením rozvíjali svoje čitateľské záujmy a osobné talenty. Rovnako im pomohla vytvárať živé priateľské spoločenstvá, v ktorých sa žiaci učili navzájom si pomáhať a zapájať sa do tímovej práce s cieľom podporiť vzájomnú súdržnosť a užiť si spoločnú zábavu z čítania a zdieľania čitateľských zážitkov.

Výroba záložiek, konkrétne jej výtvarná činnosť, zároveň pomohla žiakom rozvinúť jemnú motoriku, tvorivosť, predstavivosť, fantáziu, emočnú inteligenciu a umožnila im uspokojiť ich estetické cítenie a potrebu sebarealizácie. Práca na záložkách zároveň priniesla všetkým žiakom, teda aj žiakom s mentálnym postihnutím, žiakom s narušenou komunikačnou schopnosťou, žiakom pochádzajúcim zo sociálne alebo jazykovo znevýhodneného prostredia, ktorí mimo školy nemajú prístup k čítaniu kníh, potešenie z tejto činnosti, obohatila ich o skúsenosť zo sústredenej práce a o pocit hrdosti nad ňou samou. Žiaci sa totiž pri nej učili preberať spolurozhodovanie o tom, čo sa ich osobne týkalo a čestne si splniť svoje záväzky voči poväčšine neznámemu kamarátovi z pridelenej partnerskej školy.

Pridanou hodnotou česko-slovenského projektu bolo aj oživenie vyučovacieho procesu, podpora medzipredmetových vzťahov, rozšírenie vedomostí žiakov z českého a zo slovenského jazyka, literatúry, vlastivedy, geografie, prírodovedy, výtvarnej a pracovnej výchovy a zoznámenie sa s oboma jazykmi v písanej podobe.

Jeho bonusom bolo aj nadviazanie vzájomnej spolupráce medzi školami, spoznávanie jazyka, literatúry, histórie, kultúry či regionálnych zvykov v oboch republikách a rovnako aj upevňovanie medziľudských vzťahov v rámci tried, keď si žiaci pomáhali pri výrobe záložiek a pri príprave a realizácii rozmanitých čitateľských aktivít.

**Poďakovanie**

Naše vrúcne poďakovanie patrí **všetkým**, ktorí sa slobodne a dobrovoľne zapojili do česko-slovenského projektu a podieľali sa na jeho príprave, propagácii, realizácii a hodnotení v Českej republike a Slovenskej republike.

Ďalej ďakujeme **tvorivým, inšpirujúcim, obdivuhodným a neuveriteľne ochotným** **českým a slovenským školským koordinátorom** česko-slovenského projektu za prijatie pridelenej partnerskej školy, za skvelú koordináciu výroby záložiek na svojej škole a neochvejnú podporu žiakov, aby ich zobrazený motív na záložke bol v súlade s vyhlásenou témou a za priateľskú komunikáciu so svojou partnerskou školou.

Osobitne ďakujeme im a ich vzácnym kolegom za všetky originálne, tvorivé a pútavé aktivity, ktoré zrealizovali na podporu kreatívneho čítania v triedach alebo v školských knižniciach.

**Oprávnene im patrí naša veľká vďaka, úprimný obdiv a hlboká úcta.**

**Špeciálne poďakovanie**

Naša úprimná a hlboká vďačnosť patrí aj **českým a slovenským** **žiakom** základných škôl a osemročných gymnázií za to, že sa opäť stali nezvyčajnými poslami priateľstva a dobrosrdečnosti a využili svoje nadšenie, nadanie a talenty na ušľachtilý cieľ, ktorým je sebavzdelávanie a vzdelávanie druhých, a že vytvárali živé priateľstva v triedach a medzi školami.

**Zvláštne poďakovanie**

Zvlášť chceme poďakovať všetkým **slovenským školám**, ktoré z dôvodu malého počtu prihlásených českých škôl s pokorou prijali za svojho partnera pridelenú slovenskú školu.

**Poďakovanie českému partnerovi**

Veľká vďaka patrí **zástupcom Knižnice Jiřího Mahena v Brne** za možnosť spoločne naďalej realizovať česko-slovenský projekt. Menovite ďakujeme riaditeľke knižnice Ing. Libuši Nivnickej za jej veľkorysosť podporovať čítanie, vytváranie priateľských vzťahov medzi českými a slovenskými základnými školami a osemročnými gymnáziami a poznávanie jazyka, literatúry, histórie, kultúry či regionálnych zvykov v oboch republikách. Naša vďaka patrí aj Mgr. Pavlíne Líšovskej za preklad dokumentov do českého jazyka.

**Vypracovala:**

Mgr. Rozália Cenigová (28. 11. 2024)

metodička a hlavný odborný garant česko-slovenského projektu

Oddelenie knižničných a informačných služieb

Odbor podpory neformálneho vzdelávania a mládeže

Národný inštitút vzdelávania a mládeže

Pracovisko Hálova 6

851 01 Bratislava

Slovenská republika

Tel.: +421 2 68 208 610, e-mail: [rozalia.cenigova@nivam.sk](mailto:rozalia.cenigova@nivam.sk)

[www.nivam.sk](http://www.nivam.sk)

**Organizátori:**



